KXDR AQShning Guamdagi bazasini yo‘q qilishi haqida yana bir bor ogohlantirdi

KXDR AQShning Tinch okeanidagi Guam orolida joylashgan bazasini yo‘q qilishga tayyor. Agar AQSh orolda joylashgan V-1V strategik bombardimonchilarining Janubiy Koreya uzra parvozlarini to‘xtatmasa, rasmiy Pxenyan aynan shunday chora ko‘rishga majbur bo‘ladi, deb xabar beradi “Interfaks”.

Armiya bosh shtabining bu boradagi bayonoti Koreya markaziy telegraf agentligi tomonidan tarqatildi.
“Agar ular harbiy provokatsiyalar tahdidini kuchaytirsa, V-1V Koreya uzra uchishiga ruxsat bersa, Koreya xalq armiyasi Guamni — provokatsiyalar tayanch punktini — Yer yuzidan supurib tashlaydi”, — deyiladi bayonotda.
Bayonotda, shuningdek, KXDRda yadroviy qurolning borligi AQShning harbiy rejalarini boshi berk ko‘chaga olib kirib qo‘yishi ta’kidlab o‘tildi.
Eslatib o‘tamiz, o‘tgan oyda KXDR TIV tarqatgan bayonotda Koreya yarim orolidagi vaziyat murakkablashib borayotgani munosabati bilan agarda AQSh “ahmoqona qadam” tashlasa, rasmiy Pxenyan uning Tinch okeani mintaqasidagi barcha bazalarini yo‘q qilishi aytilgan edi.